賀胡守寺正禱雪響應
作者：楊萬里
朝代：宋

paragraphs: 廬陵新事一奇絕，老農七年不識雪。
史君領取六花來，一夜九天開玉闕。
萬家鑄作銀樓臺，千峰琢出瓊崔嵬。
頻歲魃兒祟䆉䅉，來秋雲子如芋魁。
老夫與雪亦久別，滕六參儂求普說。
爲渠拈此一瓣香，今身胡姓前身黄。
只愁潁川歸廟堂，不愁寰宇無豐穰。
東閣官梅應解語，綠毛么鳳仍能舞。
合詞再拜壽史君，滿爲天花中玉醑。